REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/22-21

15. februar 2021. godine

B e o g r a d

ZAPISNIK

ČETVRTE SEDNICE ODBORAZA ZDRAVLjE I PORODICU

ODRŽANE 2. FEBRUARA 2021. GODINE

 Sednica je počela u 12,00 časova.

Sednici je predsedavao ass. dr sci. med. Darko Laketić, predsednik Odbora.

Sednici su prisustvovali članovi Odbora: Sofija Maksimović, Borisav Kovačević, dr Dragana Barišić, Nevena Đurić, Nataša Ivanović, dr Vesna Ivković, Dragana Branković Minčić, Slađana Nikolić, Milica Nikolić, dr Emeše Uri, dr Marko Bogdanović i Rajka Matović.

 Sednici Odbora je prisustvovao zamenik odsutnog člana Odbora Aleksandra Pavlović Marković (prof. dr Goran Tasić).

 Sednici nisu prisustvovali članovi Odbora: Nikola Radosavljević, Svetlana Milijić, prof. dr Goran Tasić i Zagorka Aleksić.

 Pored članova Odbora, sednici je prisustvovala narodna poslanica Milijana Sakić.

 Sednici je prisustvovao i prof. dr Ferenc Vicko, državni sekretar u Ministarstvu zdravlja.

 Na predlog predsednika Odbora, većinom glasova, usvojen je sledeći:

 D n e v n i r e d

1. Razmatranje Informacije o radu Ministarstva zdravlja za period januar-mart 2020. godine i Informacije o radu Ministarstva zdravlja za period april-jun 2020. godine;
2. Određivanje predstavnika Odbora u Nacionalni koordinacioni tim za pripremu i sprovođenje imunizacije protiv COVID-19;
3. Obrazovanje Pododbora za praćenje epidemiološke situacije zbog prisustva zarazne bolesti COVID-19;
4. Razmatranje predstavki građana i organizacija;
5. Razno.

 Pre prelaska na razmatranje utvrđenog dnevnog reda, usvojeni su, bez primedaba zapisnici 2. i 3. sednice Odbora, koje su održane 9. i 12. novembra 2020. godine.

Prva tačka dnevnog reda – Razmatranje Informacije o radu Ministarstva zdravlja za period januar-mart 2020. godine i Informacije o radu Ministarstva zdravlja za period april-jun 2020. godine

Uvodnim obraćanjem, predsednik Odbora ass. dr sci. med. Darko Laketić, podsetio je da prema članu 229. Poslovnika NS, ministar informiše nadležni odbor o radu ministarstva jednom u tri meseca. Na sednici odbora, pitanja ministru o podnetoj informaciji mogu da postavljaju članovi nadležnog odbora i ovlašćeni predstavnik poslaničke grupe koja nema člana u tom odboru. O zaključcima odbora povodom podnete informacije, odbor podnosi izveštaj Narodnoj skupštini. Potom je dao reč državnom sekretaru Ministarstva zdravlja.

 Državni sekretar u Ministarstva zdravlju, prof. dr Ferenc Vicko, predstavljajući aktivnosti Ministarstva u izveštajnim periodima, taksativno je naveo propise donete u periodu od januara do marta 2020. godine. Istakao je zajedničke aktivnosti Ministarstva sa drugim državnim organima i institucijama u cilju sprečavanja i suzbijanja zarazne bolesti COVID -19. Pozitivno je ocenio povećanje broja kadrova u zdravstvenom sektoru, kao i promenjene uslove za specijalizaciju radi rešavanja problema manjka specijalizacija iz određenih oblasti medicine. Takođe, u ovom periodu nastavljen je kontinuiran rad Ministarstva na procesu evropskih integracija i uklađivanja zakonodavstva sa pravnim tekovinama EU. S tim u vezi, potpisan je Dvogodišnji sporazum o saradnji između Ministarstva zdravlja Republike Srbije i Regionalne kancelarije SZO za Evropu za 2020-2021. godinu. Ostvarena je i saradnja sa Ministarstvom odbrane, povodom organizacije i koordinacije dolaska i boravka šestočlanog tima medicinskih eksperata iz NR Kine, koji znanjem i iskustvom pomažu našoj zemlji u borbi protiv epidemije koronavirusa. Rezultate rada inspekcijske službe ocenio je impresivnim, posebno imajući u vidu malobrojnost ove službe. U okviru poslova Uprave za biomedicinu izdvojio je kontinuirano praćenje realizacije projekta „Uspostavljanje nacionalnog programa za presađivanje ljudskih organa u Republici Srbiji", u cilju razvoja transplantacionog programa u Republici Srbiji, odnosno povećanja broja davalaca organa, kao i smanjenja broja pacijenata za presađivanje na listama čekanja.

 Predstavljajući drugi izveštajni period Ministarstvu zdravlja, od aprila do juna 2020. godine, izdvojio je nastavak sprovođenja redovnih normativnih poslova i aktivnosti. Nastavljen je i kontinuiran rad na procesu evropskih integracija i uklađivanja zakonodavstva sa pravnim tekovinama EU, za oblasti u nadležnosti Ministarstva zdravlja, a u toku je izrada drugog dela Godišnjeg izveštaja o napretku Republike Srbije u procesu evrointegracija. U ovom periodu održane su elektronske sednice Republičke stručne komisije za transplantaciju bubrega, Republičke stručne komisije za transplantaciju jetre i Republičke stručne komisije za transplantaciju srca u vezi razmatranja predloga preporuka EDQM - Saveta Evrope i pribavljanja pravnih referenci iz država članica u izradi i razradi SD-R-TO tehničkih vodiča koji će se koristiti kao referenca za osiguranje kvaliteta i bezbednosti ljudskih organa, ćelija i tkiva. Zajednički stav i preporuka većine članova republičkih stručnih komisija za transplantaciju je da pomenute aktivnosti treba odložiti do trenutka kada epidemiološka sutuacija u Republici Srbiji bude stabilizovana. Nastavljena je kontinuirana koordinacija sa ovlašćenim transfuzijskim ustanovama i bolničkim bankama krvi po pitanjima urgentnog rešavanja nedostatka krvi i komponenata krvi u cilju blagovremenog i adekvatnog zbrinjavanja svih pacijenata u novonastaloj situaciji sa pandemijom. Zatim, u rekonstruisanom delu Instituta za onkologiju Vojvodine puštena je u rad nova radioterapijska oprema. Obavljeno je komisioniranje dva linearna akceleratora u KC Niš i KC Kragujevac, čime je okončan ugovor o komisioniranju deset linearnih akceleratora. Inače, u oba izveštajna perioda, nastavljene su aktivnosti realizacije projekata „Rekonstrukcija kliničkih centara u Srbiji (Beograd, Novi Sad, Niš i Kragujevac). Na kraju izlaganja, podvukao je značaj sprovedenih priprema za realizaciju pilot projekta „Programsko budžetiranje" u kojem će učestvovati zdravstvene ustanove sva tri nivoa zdravstvene zaštite radi pripreme za prelazak na programsko budžetiranje u 2021. godini. Ovaj vid budžetiranja treba da omogući rukovodiocima da zaista upravljaju svojim troškovima tj. da, shodno potrebama, zadrže i dalje ulože finansijska sredstva koja nisu iskorišćena, što postojeći linijski budžet ne dozvoljava.

U diskusiji su učestvovali: prof. dr Aleksandra Pavlović Marković, ass. dr sci. med. Darko Laketić i prof. dr Ferenc Vicko.

 Prof. dr Aleksandru Pavlović Marković, koja je zaposlena u KC Srbije, interesovalo je da li postoji plan iseljenja iz zgrade Poliklinike KCS, imajući u vidu rekonstrukciju objekta. Zatim je upozorila na aktuelnu situaciju u zdravstvu i navela da je od 37 doktora na Klinici za gastreoenterologiju KCS Srbije, njih 11 u ovom trenutku zaraženo, kao i da je 15 specijalista iz ove klinike angažovano za rad u Kovid bolnici u Batajnici, te da je shodno tome zdravstvena zaštita stanovništva, van kovid infekcije, svedena na minimum. Svi ovi podaci su alarmatni, zdravstveno osoblje je umorno te apeluje da im se pomogne i angažuje još zdravstvenih radnika.

 Prof. dr Ferenc Vicko je odgovorio da je raspored iseljenja zdravstvenih radnika dužnost direktora klinike, s obzirom na to da oni jasnije vide situaciju u ustanovi kojom rukovode. Zatim, da je Institut za onkologiju Vojvodine, a shodno epidemiološkoj situaciji, takođe ustupio svoje anesteziologe za potrebe epidemije, te da iako ova ustanova treba da radi punim kapacitetom i u ovim okolnostima, to bez anesteziologa nije moguće, što znači da drugi pacijenti ispaštaju zbog nastale epidemije.

Predsednik Odbora dr Darko Laketić je apostrofirao da informacije govore o usmeravanju svih kapaciteta našeg zdravstvenog sistema na rešavanje problema koje je prouzrokovao COVID-19, i da tu borbu lično smatra uspešnom, uz neke greške, što je razumljivo u ovoj situaciji. Jedno od najvećih dostignuća ove borbe je činjenica da smo u Evropi drugi po broju vakcinisanih, što uliva nadu da će se broj obolelih smanjivati. Smatra da je naš zdravstveni sistem odgovorio na jedan neverovatan način na ovu infekciju, jer smo u jednom trenutku imali 10 hiljada ležećih pacijenata od kovida, što pokazuje i koliko su u toj situaciji drugi pacijenti bili potisnuti. U vanrednoj situaciji je neophodna fleksibilnost zdravstvenog sistema i mogućnost prihvata što većeg broja pacijenata uz najnižu stopu smrtnosti u Evropi. Takođe navodi da će ovo vreme imati svoje posledice ali je bitno da se u ovoj akutnoj krizi iskazala sposobnost hitne organizacije i zbrinjavanje pacijenata u vanrednim okolnostima.

 Odbor za zdravlje i porodicu je u skladu sa članom 229. Poslovnika Narodne skupštine, razmotrio Informacije o radu Ministarstva zdravlja za periode: januar - mart; april – jun 2020. godine i odlučio većinom glasova (13 glasova za, 1 nije glasao od ukupno 14 prisutnih) da ih prihvati, o čemu će Narodnoj skupštini podneti izveštaj.

 **Druga tačka dnevnog reda –** Određivanje predstavnika Odbora u Nacionalni koordinacioni tim za pripremu i sprovođenje imunizacije protiv COVID-19.

 Predsednik Odbora ass. dr sci. med. Darko Laketić je upoznao prisutne sadopisom kojim Ministarstvo zdravlja traži da Odbor delegira svog predstavnika u Nacionalni koordinacioni tim za pripremu i sprovođenje imunizacije protiv COVID-19, te je dodao da bi lično prihvatio ovu dužnost ako se Odbor saglasi.

 Odbor je jednoglasno (14 za od ukupno 14 prisutnih) prihvatio predlog da predsednik Odbora ass. dr sci. med. Darko Laketić bude predstavnik Odbora u ovom timu.

 Treća tačka dnevnog reda – Obrazovanje Pododbora za praćenje epidemiološke situacije zbog prisustva zarazne bolesti COVID-19

Predsednik Odbora ass. dr sci. med. Darko Laketić podsetio je na pravni osnov za obrazovanje pododbora, sadržan u članu 27. stav 8. Zakona o Narodnoj skupštini i članu 44. stav 6. Poslovnika Narodne skupštine kojim je propisano da odbor za razmatranje pojedinih pitanja iz svog delokruga i pripremu predloga o tim pitanjima, može da obrazuje pododbor iz reda svojih članova.

Takođe, članom 62. Poslovnika Narodne skupštine propisano je da Odbor za zdravlje i porodicu razmatra predlog zakona i drugog opšteg akta i druga pitanja iz oblasti: zdravstvene zaštite, sistema i organizacije zdravstvene delatnosti; sistema zdravstvenog osiguranja; zaštite stanovništva od zaraznih bolesti; proizvodnje i prometa lekova i medicinskih sredstava; i druga pitanja iz oblasti zdravstva kojima se obezbeđuju potrebni pravni uslovi za uređivanje sistema zaštite, očuvanja i unapređenja zdravlja stanovništva.

Imajući u vidu novonastalu pandemiju s kojom se bori čitav svet pa i naša zemlja, predložio je obrazovanje Pododbora za praćenje epidemiološke sitacije zbog prisustva zarazne bolesti COVID-19.

Predloženom odlukom obrazuje se Pododbor u čijem sastavu su članovi i zamenici članova Odbora, sa zadatkom da prati izvršavanje zakona i drugih akata iz oblasti zaštite stanovništva od zaraznih bolesti; prati epidemiološku situaciju zbog prisustva zarazne bolesti COVID-19; prati rad Vlade, mere koje je odredila, uslove, način sprovođenja, izvršioce i sredstva za sproveđenje radi suzbijanja zarazne bolesti koja u većoj meri može ugroziti stanovništvo Republike Srbije, i čije je sprečavanje i suzbijanje od interesa za Republiku Srbiju; razmatra sve aktivnosti koje organizuju i sprovode organi Republike Srbije, jedinice lokalne samouprave i drugi subjekti, zdravstvene ustanove i fizička lica u cilju zaštite stanovništva od zaraznih bolesti; konsultuje se sa akterima i zaineresovanim stranama ove krizne situacije i priprema predloge o pojedinim pitanjima za unapređenje trenutnog stanja; razmatra posledice pandemije na funkcionisanje zdravstvenog sistema; upoznaje se sa procesom primene mera i sagledava stvarno stanje u okviru radnih poseta na terenu, i to zdravstvenim ustanovama i lokalnim sredinama u Republici Srbiji; prikuplja dostupne informacije i podatake, kao i naučne, stručne radove i istraživanja, u cilju unapređenja stanja u ovoj oblasti.

Predložio je obrazovanje Pododbora u sledećem sastavu: dr Dragana Barišić, predsednik, lekar, Rajka Matović, dipl biohemičar, prof. dr Aleksandra Pavlović Marković, lekar, Dragana Branković Minčić, dipl. farmaceut i Sofija Maksimović, dipl. pravnik, članovi ovog pododbora.

 Obavestio je Odbor da će aktivnosti Pododbora podržati Vestminsterska fondacija za demokratiju odnosno Kancelarija ove fondacije u Beogradu.

Odbor je jednoglasno (14 za, od ukupno 14 prisutnih)doneo odluku oobrazovanju Pododbora za praćenje epidemiološke situacije zbog prisustva zarazne bolesti COVID-19.

Predsednik Odbora je konstatovao da je obrazovan Pododbor koji će o svojim aktivnostima periodično izveštavati Odbor za zdravlje i porodicu, i podsetio da pododbor prema članu 44. stav 7. Poslovnika Narodne skupštine ne može samostalno da istupa, osim ako nadležni odbor drukčije ne odluči.

 **Četvrta tačka dnevnog reda** – Razmatranje predstavki građana i organizacija

Predsednik Odbora je obavestio da je Radna grupa Odbora za razmatranje predstavki u sastavu: dr Dragana Barišić, dr Vesna Ivković i Sofija Milošević, razmotrila predstavke pristigle Odboru i pripremila predloge za rešavanje.

Zatim je dr Dragana Barišić izvestila Odbor o predstavkama, kao i predlozima Radne grupe za njihovo rešavanje:

1. Podnosilac: Svetlana Dimitrijević, Beograd (07-3108/19 od 06.03.2020.)

**Predmet: Dete je rođeno 1. oktobra 2007. godine a od treće godine života dijagnostikovana je spinalna mišićna atrofija - tip 2. Od juna 2014. godine dolazi do naglog pogoršanja stanja, od kada devojčica ne može samostalno da se kraće. Leči se na Klinici za neurologiju i psihijatriju za decu i omladinu u Beogradu. U izveštajima ove klinike savetuje se operacija kičme jer bolest progresivno napreduje. Veliko ohrabrenje nastaje krajem 2017. godine, od kada je lek Spinraza dostupan i u našoj zemlji. Detetu je konzilijarnim mišljenjem predloženo kao prioritet lečenje lekom Spinraza, ali ga dete još uvek nije dobilo. U međuvremenu je detetu operisana kičma, a navedeni lek još nije dobilo o trošku RFZO-a. Moli Odbor da pomogne, s obzirom na to da dete ispunjava sve uslove za ovaj lek što se vidi iz priloženog konzilijarnog mišljenja nadležne klinike.**

Predlog Radne grupe: Predstavku uputiti RFZO-u, s molbom da predmet razmotre saglasno odredbi člana 66. stav 2. Zakona o zdravstvenom osiguranju, kojom je propisano da se osiguranom licu obezbeđuje i lek koji nije na Listi lekova, a medicinski je neophodan za lečenje, pod uslovima utvrđenim opštim aktom iz člana 133. ovog zakona. Molimo da Odbor izvestite o ovom pitanju.

1. Podnosilac: HELP - Udruženje za zaštitu prava pacijenata na savesno lečenje „HELP“, Novi Sad (07-759/20 od 06.07.2020.)

**Predmet: Udruženje je podne**lo prijavu protiv Ministarstva zdravlja a zatim i urgenciju zbog neizvršenja obaveza iz Zakona o zdravstvenoj zaštiti a u vezi sa podnetim Zahtevom za vanrednom spoljnom proverom kvaliteta stručnog rada i higijensko-epidemiološkom situacijom u Institutu za plućne bolesti Vojvodine u Sremskoj Kamenici.

Naime, Udruženje je 6. februara 2019. godine, uputilo Ministarstvu zdravlja Zahtev za vanrednu spoljnu proveru kvaliteta stručnog rada i higijensko-epidemiološke situacije u Institutu za plućne bolesti Vojvodine u Sremskoj Kamenici. U prilogu je dostavljena obimna dokumentacija kojom se potvrđuje da je stanje u ovoj ustanovi „više nego zabrinjavajuće“ kada su u pitanju zarazne bolesti u vidu bolničkih infekcija; da se u Prijavama bolničkih infekcija, kako navodi Udruženje, unose falsifikovani podaci; da se Institutu za javno zdravlje Vojvodine ne podnose sve napisane prijave bolničkih infekcija, te da po nezvaničnom saznanju Udruženja nedopustivo veliki broj pacijenata umire od sepse, koja je verovatno izazvana kako bolničkim infekcijama, tako i nepoštovanjem elementarnih higijensko-epidemioloških uslova rada u toj medicinskoj ustanovi tercijarnog nivoa. Njihov zaključak proizilazi i nakon upoređivanja stanja u KCSrbije- Klinike za pulmologiju u Beogradu, što je takođe dokumentovano u Zahtevu Udruženja. Traže da Odbor saglasno članu 44. Poslovnika Narodne skupštine, u okviru svog delokruga utvrdi šta je Ministarstvo zdravlja preduzelo u vezi sa podnetim Zahtevom za vanrednu spoljnu proveru kvaliteta stručnog rada i higijensko-epidemiološke situacije u Institutu za plućne bolesti Vojvodine u Sremskoj Kamenici, i ako nije, da se utvrdi odgovornost u Ministarstvu zdravlja zbog nesprovođenja odgovarajuće zaštite stanovništva od zaraznih bolesti i zdravstvene zaštite, i nepostupanja po podnetom Zahtevu, što direktno dovodi do ugrožavanja zdravlja i života svih pacijenata u Institutu za plućne bolesti u Sremskoj Kamenici.

Predlog Radne grupe: Saglasno čl. 44. i 62. Poslovnika Narodne skupštine, kojima je propisano da Odbor u okviru svog delokruga prati sprovođenje politike koju vodi Vlada, prati izvršenje zakona i drugih akata iz oblasti zdravstvene zaštite, sistema i organizacije zdravstvene delatnosti, sistema zdravstvenog osiguranja, zaštite stanovništva od zaraznih bolesti i druga pitanja iz oblasti zdravstva, Odbor traži od Ministarstva zdravlja da razmotri Zahtev Udruženja za zaštitu prava pacijenata na savesno lečenje „HELP“, Novi Sad, i postupi prema članu 191. Zakona o zdravstvenoj zaštiti, kojim je propisana spoljna provera kvaliteta stručnog rada. Molimo da Odbor izvestite o vašem postupanju.

1. Podnosilac: Milica Veljković Zdravković, Sunčica Stojanović i Marija Stojković (02-1530/20 od 23.10.2020.) Inicijativni odbor- koji čine zaposleni u apotekarskim ustanovama, u skladu sa Zakonom o referendumu i narodnoj inicijativi, prikupljaju 30.000 potpisa radi izmene Zakona o zdravstvenoj zaštiti.

**Predmet: I**nicijativa za izmenu člana 79. Zakona o zdravstvenoj zaštiti, odnosi se na osnivača apotekarske ustanove, tako da odredba glasi: „Apotekarsku ustanovu u javnoj svojini osniva Republika Srbija, a na teritoriji autonomne pokrajine-autonomna pokrajina, u skladu sa zakonom i Planom mreže.“

Podnosioci inicijative traže izmenu navedene odredbe jer smatraju da su zaposleni u apotekarskoj delatnosti diskriminisani u odnosu na druge zdravstvene radnike koji platu primaju iz budžeta države. Takođe, navode da su pojedine sredine ostale sa jednom ili bez državne apoteke, čime su mnogi građani ostali uskraćeni za ovaj vid zdravstvene zaštite, naročito prigradska i udaljena seoska područja gde nema ni privatnih apoteka, jer su ovo neprofitabilna područja za privatan sektor. Smatraju da bi se predloženim zakonskim rešenjem obezbedila dostupnost farmaceutske zdravstvene zaštite svim građanima Srbije, apotekari bi dobijali fiksne plate kao i ostali zaposleni zdravstveni radnici, dok bi preostali prihod išao u budžetsku kasu.

Predlog Radne grupe: **I**nicijativu za izmenu člana 79. Zakona o zdravstvenoj zaštiti, dostaviti Ministarstvu zdravlja na razmatranje.

1. Podnosilac: Milan Milenković, Vlasotince (07-1083/18-14 od 23.10.2020.)

**Predmet: Dopuna ranijih predstavki** Milana Milenkovića (07-1083/18-3, 18-4; 07-618/18-23, 18-24 i 07-1083/18-7 od 13.11.2019; 18.11.2019; 21.11.2019; 22.11.2019; 18.12.2019.) kojima je navodio da mu je kao uhapšenom licu u pratnji policijskog službenika, dana 1. septembra 2014. godine, u Opštoj bolnici Leskovac, uskraćeno pravo na pružanje medicinske pomoći. Podnosilac predstavke više puta je slao medicinsku dokumenatciju i originalna lična dokumenta, koja su mu vraćena. Predstavke su često nerazuljivog sadržaja kao i ova poslednja.

Predlog Radne grupe: Odbor ne postupa po predstavkama nejasne sadržine (član 163. Poslovnika).

1. Podnosilac: Savez udruženja dobrovoljnih davalaca krvi Srbije, Andraš Feher, gen. sekretar i predsednik GO Saveza, prof. Radomir Pešić (06-1608/20 od 30.10.2020.)

**Predmet: Savez traži da se održi radni sastanak sa članovima Odbora, kako bi ukazali na neposredne efekte dosadašnje primene Zakona o transfuzijskoj medicini,** na aktivnosti UDDK i novi način organizovanja akcija dobrovoljnog davanja krvi na terenu- negativni efekti i posledice.

Predlog Radne grupe: Organizovati sastanak Radne grupe i predstavnika Saveza u narednim danima.

1. Podnosilac: Dejan Zejnula, Beograd (07-1620/20 od 02.11.2020.) i Pokret pravo na život-MERI, Dejan Zejnula ( 02-56/21 od 15.01. 2021.godine)

**Predmet: Molba za hitan prijem kako bi Odboru predočio propuste Službe hitne medicinske pomoći u zbrinjavanju njegove, sada pokojne 43-godišnje supruge, dana 19.04.2020. godine. Iznosi sumnju o nestručnom i nesavesnom postupanju lekara a kasnije svesnom prikrivanju činjenica u izveštaju unutrašnje kontrole zdravstvene inspekcije. Iako je odmah po pozivu Hitne pomoći skrenuo pažnju lekaru da je supruga imala nedavno emboliju pluća, te da se ponovo srušila, da povraća, da se guši, da joj trne deo tela, da ne govori. tokom razgovora koji je trajao sedam minuta upućen je na Službu kućne nege, koja ga po pozivu opet vraća na Hitnu pomoć. Zbog gubitka vremena za hitno zbrinjavanje, pacijentkinja je preminula po dolasku u Urgentni centar u sali za reanimaciju.**

Drugom predstavkom kao predsednik pokreta Pravo na život, Dejan Zenula suprug preminule Merite Bekirovski navodi da je zbog određenih sumnji slučaj prijavio zdravstvenoj inspekciji, te da prema njihovom izveštaju br-4637 od 21. 05. 2020. godine nije bilo propusta. Zato je 25. juna 2020. godine podneo zahtev Ministarstvu zdravlja za vanredni stručni nadzor i kontrolu rada doktorke u operativnom centru hitne pomoći. Nakon dva i po meseca dobio je odgovor/ mišljenje predsednika Republičke stručne komisije, dr Marka Ercegovca u kome navodi da na osnovu dostavljene dokumentacije i izveštaja unutrašnje kontrole, nema jasnih osnova za sprovođenje vanredne provere kvaliteta rada u hitnoj pomoći i Urgentnom centru. Podnosilac predstavke smatra da, dr Marko Ercegovac kao direktor Urgentnog centra, ustanove nad kojom je dato mišljenje, nije smeo u ovoj slučaju da daje svoje mišljenje te da je prekršen član 234. Zakona o zdravstvenoj zaštiti i član 366. stav 3. Krivičnog zakonika. Posebno izdvaja da se mišljenje ne može zasnivati na izveštaju unutrašnje kontrole jer se zahtev podnosi zbog sumnji u sam izveštaj unutrašnje kontrole. U prilogu dostavlja: transkript razgovora; fono zapis razgovora; lekarski izveštaj br.40381.

Predlog Radne grupe: Odbor je zaključio da predstavku Dejana Zejnule dostavi Ministarstvu zdravlja sa zahtevom da postupi prema članu 191. Zakona o zdravstvenoj zaštiti, i sprovede vanrednu spoljnu proveru kvaliteta stručnog rada u konkretnom slučaju.

 7. Podnosilac: Saša Jovanović, predsednik Opštine, Oliver Ilić, predsednik SO, Goran Ilić, Predsednik Saveta za zdravlje SO Opština Merošina (07-1908/20 od 26.11.2020.)

**Predmet: Podnosioci predstavke iznose gorući problem građana ove opštine koji se tiče ostvarivanja prava na zdravstvenu zaštitu odnosno rešavanje pitanja dostupnosti primarne zdravstvene zaštite. Opština Merošina ima jedan Dom zdravlja i četiri ambulante, koje kako navode ne funkcionišu, tako da su stanovnici 27 naselja upućeni na Dom zdravlja koji je sada delom u kovid sistemu. Problem je i to što novozaposleni lekari nisu dobili identifikacione brojeve. Traže bolju organizaciju zdravstvene delatnosti u ovoj opštini, pre svega otvaranjem ambulati koje su raspoređene u najvećim selima, čime bi se pomoglo ovom stanovništvu.**

Predlog Radne grupe: Predstavku dostaviti Ministarstvu zdravlja- Sektoru za organizaciju zdravstvene službe, na nadležnost.

8. Podnosilac: Novi sindikat socijalne zaštite Srbije, Nikodijević Zoran, sekretar NSSZS (07-2009/20 od 27. 12. 2020.)

**Predmet: Saopštenje Novog sindikata socijalne zaštite Srbije povodom predstavke narodnog poslanika Nikole Radosavljevića, člana Odbora za zdravlje i porodicu. Reakcija Novog sindikata (registrovani granski sindikat u oblasti socijalne zaštite) zbog navodnog iznošenja neproverenih činjenica o stanju u Gerontološkom centru Jagodina.**

Predlog Radne grupe: Odbor upoznati sa saopštenjem Novog sindikata.

9. Podnosilac: Jelena Stefanović, Kruševac (07-2305/20 od 29. 12. 2020.)

**Predmet: Imenovana piše u ime svih svršenih diplomaca osnovnih akademskih studija zdravstvene nege na državnom Medicinskom fakultetu u Novom Sadu, gde se od 2003. godine školuje taj kadar sa zvanjem diplomirani organizator zdravstvene nege. Smer je akreditovan od strane Ministarstva prosvete. Problem je u tome što ovo zvanje nije prepoznato u aktima o sistematizaciji radnih mesta u zdravstvu već punih 17 godina, te imenovana postavlja pitanje zašto država finansira njihovo školovanje ako joj nisu potrebni ovi radnici u zdravstvu, čak ni u vreme epidemije. Navodi da čelnici fakulteta smatraju da fakultet nije odgovoran za nastalu situaciju te da sistematizacija radnih mesta u zdravstvu nije njihov problem. Ističe i da ih Ministarstvo zdravlja prepoznaje kada je u pitanju državni ispit ali ih nigde ne vidi u zdravstvenom sistemu. Moli da se problem reši, jer je 17 generacija mladih ljudi školovano bez budućnosti za bilo koje radno mesto u zdravstvu. Takođe ističe i da su sve njene kolege spremne da služe državi, da primene svoje znanje i veštine u ovoj borbi protiv korone.**

**U prilogu je dostavila Uverenje o stečenom visokom obrazovanju, Licencu za članove komore medicinskih sestara i zdravstvenih tehničara Srbije, Dodatak diplomi o svim ispitima koje je položila na studijama.**

Predlog Radne grupe: Odbor je zaključio da predstavku dostavi Ministarstvu zdravlja na nadležnost, s molbom da se razmotri ovo pitanje i iznađe rešenje kako bi se ovaj stručni kadar uključio u zdravstveni sistem, te da Odbor izveste o ovom pitanju.

10. Podnosilac: Stalna konferencija romskih udruženja građana (SKRUG) - LIGA ROMA (011-64/21 od 18. 01. 2021.)

**Predmet: Inicijativa za usvajanje zakona o jednakopravnom zapošljavanju etničkih manjinskih zajednica-nacionalnih manjina. Problemi nastaju zbog neravnomerne zastupljenosti građana u lokalnim i nacionalnim institucijama što je prepreka na putu integracije nacionalnih manjina, kao i da ravnopravno odlučuju u političkom životu, donošenju i sprovođenju odluka koje su važne za ekonomski razvoj. Navode i da tamo gde su u pravnom smislu stvoreni formalni uslovi za učešće nacionalnih manjina u javnom životu, delotvornost tog procesa nije suštinski obezbeđena imajući u vidu procenat i konkretne podatke zaposlenih pripadnika etničkih manjina. Predlažu donošenje Zakona o jednakopravnom zapošljavanju pripadnika etničkih manjina u Srbiji, u javnom i privatnom sektoru, srazmerno njihovom procentualnom učešću u ukupnom broju stanovnika Srbije. Predlažu odmah formiranje radne grupe za izradu nacrta ovog zakona.**

Predlog Radne grupe: Odbor je zaključio da predstavku dostavi Ministarstvu za rad, zapošljavanje, boračka i socijalna pitanja na nadležnost.

11. Podnosilac: Nacionalna organizacija za retke bolesti Srbije- NORBS (07-96/21 od 22. 01. 2021.)

**Predmet: Nacionalna organizacija za retke bolesti moli da se Odbor zauzme za potrebe obolelih od retkih bolesti time što će podržati povećanje iznosa sredstava budžetske linije „Zdravstvena zaštita lica obolelih od retkih bolest“ za 2021. godinu, kojim bi se ovaj budžet povećao na 5.400.000.000,00 dinara.**

**Naime, Komisija za lečenje retkih bolesti je uradila procenu potreba za 2021. godinu i došla do zaključa da je neophodno povećati sredstva u budžetu u naznačenom iznosu koji bi bio dovoljan za nastavak terapije za osobe sa retkim bolestima koje se već leče iz ovog budžeta, kao i započinjanje terapije za osobe koje čekaju odluku Komisije, a na preporuku Republičke stručne komisije za retke bolesti.**

Predlog Radne grupe: Informisati Odbor da je u budžetu za 2021. godinu, za ovu budžetsku liniju opredeljeno **3 milijarde dinara.**

12.Podnosilac: Dom zdravlja „Dr Veroljub Cakić“ Majdanpek, Stručni savet Doma zdravlja Majdanpek (07-133/21 od 28. 01. 2021.)

**Predmet: Traže pomoć zbog nesaradnje između Doma zdravlja i Opšte bolnice Majdanpek, koja se ogleda na svim nivoima ali je kulminacija nesaradnje u odnosu prema Službi hitne medicinske pomoći. Kako navode podnosioci predstavke Opšta bolnica ne prima pacijente jer nema trijažnu službu. Pacijente dolaze da pregledaju u Hitnoj službi a transport pacijenta, pratnju doktora i tehničara, traže da obezbedi Dom zdravlja. Navode da sve druge bolnice u regionu preuzimaju pacijente iz primarne zdravstvene zaštite i dalje obavljaju dijagnostiku, lečenje i transport pacijenta ako za to ima potrebe.**

Predlog Radne grupe: Odbor je zaključio da predstavku dostavi Ministarstvu zdravlja- Sektoru za organizaciju zdravstvene službe, Sektoru za inspekcijske poslove, na nadležnost.

 Odboru je stigao i jedan odgovor Ministarstva zdravlja, Uprave za biomedicinu, 08.08.2020. godine na predstavku Jelene i Ivana Dimitrijević iz Leskovca broj 07-1895/19, u vezi sa donošenjem zakona o surogat materinstvu.

U diskusiji povodom ove tačke dnevnog reda učestvovali su: Dragana Branković Minčić, prof. dr Aleksandra Pavlović Marković, Sofija Maksimović, dr Vesna Ivković i prof. dr Ferenc Vicko.

 Dragana Branković Minčić je povodom predstavke Inicijativnog odbora zaposlenih u apotekarskim ustanovama, kojom traže izmenu člana 79. Zakona o zdravstvenoj zaštiti, iznela je da ovu inicijativu smatra nerealnom- da država odvaja novac za plate zaposlenih u državnim apotekama, posebno imajući u vidu da to nije predviđeno Finasijskim planom Ministarstva zdravlja kao i aktuelnu epidemiološku situaciju. Smatra da u perspektivi treba doneti strategiju razvoja apotekarstva u Srbiji, kako bi se državni i privatni sektor izjednačio, što je jedan od zahteva EU, a pre svega je u interesu pacijenata.

 Predsednik Odbora dr Darko Laketić je povodom prethodno navedene predstavke istakao da se u našoj državi više od polovine državnih ustanova trenutno nalazi u procesu koncesije, prodaje i sl. Smatra da je ova inicijativa na neki način zakasnila, jer otvara pitanje sagledavanja ostalih ustanova koje su već započele neki vid privatizacije. Zdravstveni sistem, posebno u ovim okolnostima pandemije, iziskuje mnogo sredstava i svako dodatno opterećenje budžeta nije realno. Povodom predstavke Jelene Stefanović iz Kruševca, kojom je ukazano na problem akreditacije određenih smerova i **sistematizacije radnih mesta u zdravstvu, napomenuo je da ovaj problem traje već duži vremenski period i istakao da bi to trebalo zajedno da reše ministarstva nadležna za poslove prosvete, rada i zdravlja, u cilju donošenja nove nomenklature zanimanja koja bi bila komplementarna sa svim zvanjima koja se stiču u visokoškolskim ustanovama.** U vezi sa predstavkom **koja se tiče reakcije Novog sindikata** socijalne zaštite Srbije, **povodom predstavke narodnog poslanika Nikole Radosavljevića, člana Odbora za zdravlje i porodicu, zbog navodnog iznošenja neproverenih činjenica o stanju u Gerontološkom centru Jagodina, da je u januaru preminulo 38 korisnika ovog centra, izneo je da Odbor kao i narodni poslanik ima obavezu da u ovakvim situacijama promptno reaguje.** Povodom predstavke Udruženja za zaštitu prava pacijenata na savesno lečenje „HELP“ iz Novog Sada, naglasio je da ovaj odbor uvek insistira na obavezi iz Zakona o zdravstvenoj zaštiti, koja se tiče inspekcijske i provere kvaliteta stručnog rada u zdravstvenim ustanovama. Takođe, u pogledu retkih bolesti, istakao je da se fond za ove bolesti u poslednjih deset godina uvećao za oko 20 puta, uz napomenu da u te svrhe uvek treba više izdvojiti. Dodao je da su troškovi države zbog kovid epidemije trenutno jako veliki i izrazio je nadu da će suzbijanjem ove infekcije, iznosi za lečenje retkih bolesti biti veći.

Odbor je jednoglasno (14 za od ukupno 14 prisutnih) prihvatio predlog Radne grupe sa sugestijama članova Odbora, za postupanje po ovim predstavkama.

**Peta tačka dnevnog reda** – Razno

 Povodom ove tačke dnevnog reda nije bilo predloga ni diskusije.

 Sednica je završena u 13,30 časova.

 SEKRETAR PREDSEDNIK

 Božana Vojinović Ass. dr sci. med. Darko Laketić